Монгол Улсын Их Хурлын Зургаа дахь удаагийн сонгуулиар байгуулагдсан Улсын Их Хурлын Анхдугаар чуулганы Төрийн байгуулалтын байнгын хорооны 2012 оны 08 дугаар сарын 09-ны өдөр (Пүрэв гариг)-ийн хуралдаан 16 цаг 40 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн А.Бакей ирц, хэлэлцэх асуудлыг дарааллыг танилцуулж, хуралдааныг даргалав.

***Хуралдаанд ирвэл зохих 18 гишүүнээс 14 гишүүн ирж, 77.7 хувийн ирцтэй байв.***

***Чөлөөтэй:*** *Н.Батбаяр, Л.Цог;*

***Тасалсан:*** *Д.Бат-Эрдэнэ, Б.Наранхүү;*

***Нэг. Монгол Улсын Ерөнхий сайдыг томилох тухай асуудал***

Хэлэлцэж буй асуудалтай холбогдуулан Улсын Их Хурлын дарга З.Энхболд, Монгол Улсын Ерөнхийлөгчийн Тамгын газрын дэд дарга Б.Нэргүй, Хуулийн бодлогын зөвлөх Ж.Баярцэцэг, Улсын Их Хурал дахь Ардчилсан Намын бүлгийн ахлагч, Улсын Их Хурлын гишүүн Д.Эрдэнэбат, Улсын Их Хурлын Тамгын газрын Ерөнхий нарийн бичгийн дарга Ц.Шаравдорж, Улсын Их Хурлын Тамгын газрын зөвлөх Д.Энхбат, Улсын Их Хурлын Байнгын хороодын ажлын албаны дарга Д.Одсүрэн, Улсын Их Хурлын Төрийн байгуулалтын байнгын хорооны зөвлөх О.Тунгалаг, референт Г.Чагнаадорж нарын бүрэлдэхүүнтэй ажлын алба байлцав.

Байнгын хорооны дарга, Улсын Их Хурлын гишүүн А.Бакей Байнгын хорооны хуралдаанаар хэлэлцэх асуудлыг танилцуулав.

**А.Бакей: -** Хэлэлцэх асуудлын талаар өөр саналтай гишүүд байхгүй бол хэлэлцэх асуудлаа баталъя.

Зөвшөөрсөн: 13

Татгалзсан: 0

Бүгд: 13

Гишүүдийн олонхийн саналаар дэмжигдлээ.

Монгол Улсын Их Хурлын чуулганы хуралдааны дэгийн тухай хуулийн 37 дугаар зүйлийн 37.1-д Ерөнхийлөгч Ерөнхий сайдыг томилуулах саналыг Улсын Их Хуралд өргөн мэдүүлснээс хойш Төрийн байгуулалтын байнгын хороо 3 хоногийн дотор хуралдаж санал, дүгнэлт гаргана гэж заасны дагуу Монгол Улсын Ерөнхий сайдыг томилуулах тухай саналыг Монгол Улсын Ерөнхийлөгчийн Тамгын газрын дэд дарга Б.Нэргүй танилцуулав.

Монгол Улсын Ерөнхий сайдад нэр дэвшигчтэй холбогдуулж Улсын Их Хурлын гишүүдээс асуулт гараагүй болно.

Улсын Их Хурлын гишүүн Ж.Батзандан санал хэлэв.

**А.Бакей: -** Монгол Улсын Засгийн газрын гишүүн, Монгол Улсын Ерөнхий сайдад Норовын Алтанхуягийг томилуулах саналыг дэмжиж байгаа гишүүд гараа өргөнө үү.

Зөвшөөрсөн: 14

Татгалзсан: 0

Бүгд: 14

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн А.Бакей танилцуулахаар тогтов.

*Хуралдаан 16 цаг 48 минутад өндөрлөв.*

Тэмдэглэлтэй танилцсан:

ТӨРИЙН БАЙГУУЛАЛТЫН

БАЙНГЫН ХОРООНЫ ДАРГА А.БАКЕЙ

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

ЗУРГАА ДАХЬ УДААГИЙН СОНГУУЛИАР БАЙГУУЛАГДСАН УЛСЫН ИХ ХУРЛЫН АНХДУГААР ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ

2012 ОНЫ 08 ДУГААР САРЫН 09-НЫ ӨДӨР (ПҮРЭВ ГАРИГ)-ИЙН

ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 16 цаг 40 минутад эхлэв.*

**А.Бакей: -** Эрхэм гишүүдийн өнөөдрийн амар амгаланг айлтгая. Байнгын хорооны гишүүдийн ирц бүрдсэн тул Төрийн байгуулалтын байнгын хорооны 2012 оны 08 дугаар сарын 09-ны хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Өнөөдрийн хуралдаанаар Монгол Улсын Ерөнхий сайдыг томилох саналын тухай хэлэлцэнэ. Ингээд хэлэлцэх асуудалтай холбогдуулж өөр саналтай гишүүд байна уу? Байхгүй бол хэлэлцэх асуудлаа баталъя.

13-аас 13. За баярлалаа.

Монгол Улсын Их Хурлын чуулганы хуралдааны дэгийн тухай хуулийн 37 дугаар зүйлийн 37.1-д Ерөнхийлөгч Ерөнхий сайдыг томилуулах саналыг Улсын Их Хуралд өргөн мэдүүлснээс хойш Төрийн байгуулалтын байнгын хороо 3 хоногийн дотор хуралдаж санал, дүгнэлт гаргана гэж заасны дагуу Монгол Улсын Ерөнхий сайдыг томилуулах тухай саналыг Монгол Улсын Ерөнхийлөгчийн Тамгын газрын дэд дарга Б.Нэргүй танилцуулна. Б.Нэргүй даргыг урьж байна.

**Б.Нэргүй: -** Монгол Улсын Ерөнхийлөгчид өргөн мэдүүлсний дагуу Ерөнхий сайдад нэр дэвшигч Норовын Алтанхуягийн талаар танилцуулга хийе.

Улсын Их Хурлын эрхэм гишүүд ээ,

Монгол Улсын Их Хурлын 2012 оны ээлжит сонгуулийн дүнгийн Улсын Их Хурлын дүнгээр Улсын Их Хуралд хамгийн олон суудал авсан Ардчилсан Нам, Монгол Ардын Хувьсгалт Нам, Монголын Үндэсний Ардчилсан Намын “Шударга ёс” эвсэл, Иргэний Зориг - Ногоон Намтай зөвшилцөн Монгол Улсын Их Хурлын гишүүн, Ардчилсан Намын дарга, Норовын Алтанхуягийг Монгол Улсын Ерөнхий сайдаар томилуулахаар нэр дэвшүүлж, Монгол Улсын Үндсэн хуулийн 33 дугаар зүйлийн 1 дэх хэсгийн 2-т зааснаар Монгол Улсын Ерөнхийлөгчид өргөн мэдүүлсний дагуу Монгол Улсын Ерөнхий сайдаар томилох саналыг Улсын Их Хуралд оруулж танилцуулж байна.

Норовын Алтанхуяг нь 1958 онд Увс аймгийн Улаангом хотод төрсөн. 1976 онд Увс аймгийн Улаангом хотын 10 жилийн дунд сургууль, 1981 онд Монгол Улсын Их Сургуулийн Биофизикч, физикийн багш мэргэжлээр төгссөн. Мөн Москвагийн Их Сургууль, Гумбольдтын Их Сургууль болон Удирдлагын хөгжлийн институтийг Төрийн захиргааны удирдлагын чиглэлээр суралцаж төгссөн.

Норовын Алтанхуяг нь Монгол Улсын Их Сургуульд багш, Монголын Социал Демократ Намын нарийн бичгийн дарга, Ерөнхий нарийн бичгийн дарга, Монгол Улсын Их Хурлын гишүүн, Монгол Улсын Их Хурлын Аюулгүй байдал, гадаад бодлогын байнгын хорооны дарга, Монгол Улсын Засгийн газрын гишүүн, Монгол Улсын Тэргүүн Шадар сайд, Хөдөө аж ахуй, үйлдвэрийн сайд, Сангийн сайд, Сонгино Хайрхан дүүргийн Ардчилсан Намын дарга, Ардчилсан Намын Ерөнхий нарийн бичгийн дарга, Ардчилсан Намын дарга зэрэг улс төрийн хариуцлагатай албан тушаалуудыг үр бүтээлтэй хашиж ирсэн байна.

Тэрээр төрийн болон улс төрийн албанд тасралтгүй 22 жил ажилласан. Норовын Алтанхуягийг Монгол Улсын Ерөнхий сайдын албан тушаалд томилох асуудлыг хэлэлцэн шийдвэрлэхийг Улсын Их Хурлаас хүсье.

Анхаарал тавьсанд баярлалаа.

**А.Бакей: -** Б.Нэргүй даргад баярлалаа. Монгол Улсын Их Хурлын чуулганы хуралдааны дэгийн тухай хуулийн 37 дугаар зүйлийн 37.9-д Байнгын хорооны хуралдаан дээр гишүүд танилцуулга болоод нэр дэвшигчээс асуулт асууж, үг хэлж болно гэж заасан байгаа.

Тийм учраас эрхэм гишүүд танилцуулга болоод нэр дэвшигчтэй холбогдуулж асууж, тодруулах зүйл байгаа бол тодруулж болно. Алга байна. Асуултыг тасалъя.

Одоо Монгол Улсын Ерөнхий сайдад нэр дэвшигчээс асуулт асуух гишүүд байхгүй учраас санал, үг хэлэх гишүүд байвал хэлж болно. За Ж.Батзандан гишүүн.

**Ж.Батзандан: -** Ерөнхийлөгчөөс Монгол Улсын Ерөнхий сайдад нэр дэвшигчийг дэмжиж, зөвшилцөж оруулж ирж байгаа. Ардчилсан Нам хэдийгээр олонхи болоогүй ч олон суудалтай нам учраас бусад нам, эвслүүдтэй зөвшилцөж Монгол Улсын Ерөнхий сайдад Норовын Алтанхуягийг нэр дэвшүүлж байгаа. Ардчилсан Намын бүлэг 100 хувь дэмжиж байгаа гэдгийг бас хэлэхэд таатай байна.

Ерөнхий сайдад хандаж нэг л зүйлийг захимаар байна. Ардчилсан Нам энэ удаагийн сонгуульд авлигатай тэмцэнэ. Авлигачидтай тэмцэнэ гэдэг. Төрийн захиргааг хүнд сурталгүй болгоно. Төрийг иргэдэд нээлттэй, ээлтэй болгоно гэдэг зорилтуудыг бид мөрийн хөтөлбөртөө тусгасан. Иргэд, олон түмэн маш их бухимдалтай байгаа. Ардчилсан Намаас шинээр сонгогдох Ерөнхий сайдаас их зүйлийг хүлээж байгаа шүү гэдгийг би танд уламжилж хэлэхийг хүсч байна. Ялангуяа авлигатай тэмцэх ажил бол зөвхөн Авлигатай тэмцэх газрын ажил биш ээ. Авлигатай тэмцэх газар бол Засгийн газрын ажил, Ерөнхий сайдын ажил гэдгийг би танд захиж хэлье. Нэгд.

Хоёрт, Монгол Улсын эдийн засгийн хөгжлөөрөө дэлхийд хамгийн өсөлттэй, хамгийн хурдтай өсөж байгаа эдийн засагтай улс орон гэж тооцогдож байгаа. Энэ эдийн засгийн өсөлтийг Ерөнхий сайд хадгалж ажиллаарай. Гадаадын хөрөнгө оруулалтыг татах бодлогыг илүү боловсронгуй болгож дэмжиж ажиллаарай гэдгийг хэлмээр байна. Танд бид итгэл хүлээлгэж байгаа. Сайн ажиллаж чадна гэдэгт бид итгэж байгаа учраас дэмжлэг үзүүлнэ. Сонгочихоод бид араас чинь чулуу шиддэг биш олон олон дэмжлэгийг бид танд үзүүлэх болно. Итгэл дааж, сэтгэл дааж ажиллаарай гэж бид хүсч байна.

Баярлалаа.

**А.Бакей: -** Ж.Батзандан гишүүнд баярлалаа. Өөр санал хэлэх гишүүн байна уу? За байхгүй бол саналаа тасалъя.

Одоо санал хураалт явуулна. Гишүүд анхааралтай байгаарай. Норовын Алтанхуягийг Монгол Улсын Засгийн газрын гишүүн, Монгол Улсын Ерөнхий сайдаар томилох саналыг дэмжиж байгаа, дэмжиж байна гэсэн ийм томъёоллоор санал хураалт явуулъя. Энэ саналыг дэмжиж байгаа гишүүд гараа өргөнө үү. За тоолъё.

14-өөс 14.

Санал хураалтын дүнг танилцуулъя. Монгол Улсын Ерөнхий сайдад нэр дэвшигчийг 14 гишүүн дэмжиж, 100 хувийн саналаар дэмжигдлээ.

Байнгын хорооноос дээрх асуудлаар гарах санал, дүгнэлтийг миний бие танилцуулъя. Ингээд Монгол Улсын Ерөнхий сайдад нэр дэвшигчид баяр хүргэж, танд амжилт хүсье.

Байнгын хорооны хурал өндөрлөснийг мэдэгдье. Эрхэм гишүүдэд баярлалаа. За одоо гишүүд шууд чуулганы танхимд орцгооё.

***Хуралдаан 16 цаг 48 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД